རབ་འབྱམས་རྒྱལ་བའི་གསང་གསུམ་ཡེ་ཤེས་དཔྱིད།།མ་རུང་ལོག་སྨོན་བདུད་དགྲ་འདུལ་བ་ལ།།དོན་འགྲུབ་དགྲ་བླའི་རྒྱལ་པོའི་སྐུར་སྣང་བ།།འཛམ་གླིང་སེང་ཆེན་རྒྱལ་པོ་རྒྱལ་གྱུར་ཅིག།ཁྱེད་ནི་གདོད་ནས་མངོན་པར་སངས་རྒྱས་ཀྱང་།།གདུལ་བྱ་སྤྱི་དང་གངས་ཅན་བོད་ཡུལ་འདིའི།།བསྟན་འགྲོའི་རྒུད་པ་རྨིང་ནས་གསོ་མཛད་པའི།།གླིང་དཀར་དཔའ་བོའི་བསྟན་པ་རྒྱས་གྱུར་ཅིག།དུས་ཀྱི་རུ་འཛིང་དྲག་ཏུ་བདོ་བའི་སྐབས།།གངས་ཅན་པ་རྣམས་དགྲ་བཞིའི་འཇིགས་པ་ལས།།སྐྱོབས་མཛད་རིགས་གསུམ་རྣམ་འཕྲུལ་སེང་ཆེན་རྗེ།།གླིང་དཀར་དཔའ་བོའི་བསྟན་པ་རྒྱས་གྱུར་ཅིག།གྲུབ་ཆེན་བརྒྱད་ཅུ་རྗེ་འབངས་ཉེར་ལྔ་སོགས།།ནག་ཕྱོགས་བདུད་ཀྱི་སྡེ་རྣམས་འདུལ་བའི་ཕྱིར།།སླར་ཡང་རྗེ་བློན་འབངས་ཀྱི་རྣམ་པར་སྤྲུལ།།གླིང་དཀར་དཔའ་བོའི་བསྟན་པ་རྒྱས་གྱུར་ཅིག།ཐུབ་བསྟན་སྤྱི་དང་གསང་སྔགས་ནང་རྒྱུད་དང་།།འཛམ་གླིང་སྤྱི་དང་གངས་ཅན་བོད་ཀྱི་ཡུལ།།རྟག་ཏུ་སྐྱོང་བའི་གཡར་དམ་མི་བསྙེལ་བ།།གླིང་དཀར་དཔའ་བོའི་བསྟན་པ་རྒྱས་གྱུར་ཅིག།བདག་ཅག་སྔོན་གྱི་ལས་འཕྲོ་མི་དམན་ཅིང་།།དེང་འདིར་དམ་ཆོས་འཛིན་ཅིང་སྤེལ་བ་ལ།།བར་དུ་གཅོད་པ་ཀུན་ལས་སྐྱོབ་མཛད་པ།།གླིང་དཀར་དཔའ་བོའི་བསྟན་པ་རྒྱས་གྱུར་ཅིག།འཇིགས་རུང་སྐུ་ཡི་ཉམས་དང་བཞད་པའི་སྒྲ།།མཐོང་ཐོས་དྲན་པས་ནག་ཕྱོགས་སྤ་སྐོང་ཞིང་།།དཀར་ཕྱོགས་རྣམ་པར་རྒྱལ་བའི་དཔལ་སྟེར་བ།།གླིང་དཀར་དཔའ་བོའི་བསྟན་པ་རྒྱས་གྱུར་ཅིག།སྒྲོལ་མ་དཀར་སྔོན་རྡོ་རྗེ་གཡུ་སྒྲོན་སོགས།།དྭངས་སྨན་ཌཱཀྐིའི་གཟུགས་སུ་རྣམ་རོལ་ནས།།རྣམ་བཞིའི་ལས་ཀུན་བསྒྲུབ་པའི་གྲོགས་མཛད་པ།།གླིང་དཀར་དཔའ་བོའི་བསྟན་པ་རྒྱས་གྱུར་ཅིག།སྲིད་གསུམ་ཆེ་དགུའི་གཙུག་ན་མངོན་མཐོ་ཞིང་།།གང་བརྩམས་དོན་ཀུན་འབད་མེད་སྒྲུབ་པ་ལ།།གློག་ལྟར་མྱུར་བའི་འཕྲིན་ལས་རྩལ་ཤུགས་ཅན།།གླིང་དཀར་དཔའ་བོའི་བསྟན་པ་རྒྱས་གྱུར་ཅིག།རིན་ཆེན་རིགས་དང་འབྲུ་རིགས་རྐང་འགྲོས་སོགས།།ཕན་བདེ་འཛད་མེད་གཏེར་གྱི་སྒོ་ཕྱེ་ནས།།ཟག་བྲལ་ནམ་མཁའ་མཛོད་ལ་དབང་འབྱོར་བ།།གླིང་དཀར་དཔའ་བོའི་བསྟན་པ་རྒྱས་གྱུར་ཅིག།ཟབ་ལམ་གསང་བ་སྔགས་ཀྱི་སྒོར་ཞུགས་ནས།།ཚེ་གཅིག་སངས་རྒྱས་བསྒྲུབ་པར་དམ་བཅས་ནས།།ཁྱེད་ཉིད་བསྙེན་ཅིང་བསྒྲུབ་ལ་ཆེར་དགོངས་པ།།གླིང་དཀར་དཔའ་བོའི་བསྟན་པ་རྒྱས་གྱུར་ཅིག།རིག་སྟོང་སེམས་ཀྱི་རང་ཞལ་འཇལ་བ་ལས།།ཟུང་འཇུག་ཕྱག་རྒྱ་ཆེན་པོའི་རྒྱལ་ཐབས་ཆེ།།མངོན་དུ་བྱེད་ལ་མ་ཡིས་བུ་ལྟར་སྐྱོངས།།གླིང་དཀར་དཔའ་བོའི་བསྟན་པ་རྒྱས་གྱུར་ཅིག།བླ་མ་མཉམ་མེད་རྒྱལ་མཆོག་རིན་པོ་ཆེ།།ཡི་དམ་ལྷ་མཆོག་རྡོ་རྗེ་ཚེ་ཡི་རྒྱལ།།མཁའ་འགྲོ་ཆོས་སྐྱོང་ཀུན་འདུས་སེང་ཆེན་རྗེ།།གླིང་དཀར་དཔའ་བོའི་བསྟན་པ་རྒྱས་གྱུར་ཅིག།སྔོན་སྨོན་དུས་སུ་སད་པའི་སྐྱེས་བུ་ཡི།།རིག་ཁམས་དྭངས་མའི་རྩལ་ལ་མངོན་རོལ་ནས།།གཟུངས་སྤོབས་ཤེས་རབ་གཏེར་གྱི་སྒོ་འབྱེད་པ།།གླིང་དཀར་དཔའ་བོའི་བསྟན་པ་རྒྱས་གྱུར་ཅིག།ལེགས་ཚོགས་འདོད་དགུའི་འབྱུང་གནས་ཡིད་བཞིན་ནོར།།མཁྱེན་བརྩེ་ནུས་པའི་རྩལ་འཆང་སངས་རྒྱས་དངོས།།ཕ་རོལ་རྒོལ་བ་འཇོམས་ལ་ལྷ་ཡི་དཔུང་།།གླིང་དཀར་དཔའ་བོའི་བསྟན་པ་རྒྱས་གྱུར་ཅིག།བཀྲ་ཤིས་གང་ཞིག་སེང་ཆེན་སྐྱེས་བུ་ཡི།།བྱིན་རླབས་སྤྲིན་སྔོན་བཞད་པའི་གུར་ཁྱིམ་ནས།།མཐུན་འགྱུར་གསུང་གི་སྦྲང་ཆར་འཇོ་བ་ལས།།ལེགས་ཚོགས་དཔྱིད་དཔལ་རྒྱས་པའི་བཀྲ་ཤིས་ཤོག།